钦定古今图书集成/明伦汇编/氏族典/第501卷 > 《苏州府志》 > 陆凯
## 钦定古今图书集成/明伦汇编/氏族典/第501卷 > 《苏州府志》 > 陆凯

按《吴志陆凯传》：“凯字敬风，吴郡人，丞相逊族子也。黄
武初，为永兴诸暨长，所在有治迹，拜建武都尉，领兵，
虽统军众，手不释书。赤乌中，除儋耳太守，讨朱崖，斩
获有功，迁为建武校尉。五凤二年，讨山贼陈毖于零
陵，斩毖克捷，拜巴丘督、偏将军，封都乡侯，累迁荡魏、
绥远将军。孙休即位，拜征北将军，假节，领豫州牧。孙”
皓立，迁镇西大将军，都督巴丘，领荆州牧，进封嘉兴
侯。宝鼎元年，迁左丞相。皓时徙都武昌，扬土百姓，溯
流供给，以为患苦，又政事多谬，黎元穷匮，凯乃心公
家，义形于色，表疏皆指事不饰，忠恳内发。建衡元年
卒，时年七十二。子祎，初为黄门侍郎，出领部曲，拜偏
将军。凯亡后，入为太子中庶子，后竟徙家建安。